Reklamehuset Wera

For kvinnenavnet Wera, se Vera.

Wera AS er et reklamebyrå og trykkeri med tilhørighet i Porsgrunn, Telemark. Bedriften er resultatet av en fusjon av to trykkerier, og dets røtter strekker seg helt tilbake til 1895.

1. mars 2005 slo to trykkerier fra Grenland, Wergeland Grafisk AS og Oluf Rasmussen AS, seg sammen til ett enkelt selskap: Wera AS. Wera AS ble værende i tidligere Wergeland Grafisk AS sine lokaler på Engerfeltet i Porsgrunn. Trykkeridriften fortsatte, men bedriften startet også med arbeid innenfor relaterte områder: reklame og design.

I 2021 flyttet Wera til Vipevegen 43, med trykkeriet i første etasje og byrået i andre.

Wergeland Grafisk AS 

I 1895 startet Herman Wergeland sitt trykkeri og bokbinderi i Porsgrunn, H. Wergeland Bok- & Papirhandel. Omtrent ti år etter byttet han lokaler og flyttet fra Ligata til Storgata, og her ble de værende helt frem til 1966. Da flyttet bedriften inn i nye lokaler på Hovenga. Daglig leder var da Rolf Wergeland, Herman Wergelands barnebarn.

Bedriften ble i 1986 kjøpt av Falch Trykk, og ble hetende Falch Trykk Porsgrunn. I 1993 flyttet trykkeriet nok en gang. Denne gangen til Engerfeltet på Vallermyrene i Porsgrunn.

To år senere ble trykkeriet igjen kjøpt opp, denne gangen av de tre ansatte Jan Gundersen, Leif Walmann og Kjersti Hole Haatveit. De anså det som naturlig å gå tilbake til Wergelandnavnet for bedriften, men hadde både Falch og Wergeland i navnet i en overgangsperiode. Til slutt, i 2000, ble aksjeselskapet hetende Wergeland Grafisk AS.

Oluf Rasmussen AS 
Den 21. mai 1902 kjøpte boktrykkerne Oluf Rasmussen og Jens E. Aarhus avisen Fremskridt sitt trykkeri, og det nyetablerte firmaet het Rasmussen og Aarhus Bogtrykkeri. Kort tid etter, av helsemessige årsaker, måtte Aarhus trekke seg ut av firmaet, og Oluf Rasmussen ble sittende igjen som eneeier. Aarhus døde kort tid etter, og kontrakten med Fremskridt ble oppsagt. Etter flytting til nye lokaler i 1912 stod trykkeriet uten noe fotfeste i en avis eller bok- og papirhandel, hvilket var både uvanlig og risikabelt for tiden. Oluf Rasmussen selv ble rammet av hjerneblødning og døde i 1912, 49 år gammel.

Driften ble tatt over av hans sønn, Ragnvald Rasmussen, som ved sin fars død var 22 år gammel. Han valgte i 1917 å kjøpe en egen bygård som lå like ved Skien kirke, og trykkeriet ble flyttet hit.

Da krigen kom til Norge i 1940 ble det vanskelig for trykkerier ettersom tilgangen til papir minsket, og spesielt papir av høy kvalitet. Oluf Rasmussen Boktrykkeri var dog i den heldige situasjonen at de hadde kjøpt inn flere tonn papir i forkant, som lå lagret i en låve i utkanten av byen. Krigstiden førte også med seg en del arbeidsoppdrag utenom det vanlige, deriblant trykking av spesielle pengesedler for Holla Sparebank og forsyning av papir til trykkeriarbeidet som foregikk i kjelleren til naboen, Skien kirke, nemlig produksjon av motstandsaviser. Natten til 8. mai 1945 jobbet Ragnvald Rasmussen alene på oppdrag gjennom natten med å trykke plakaten som fortalte at krigen var vunnet. Plakaten var undertegnet av fylkesmannen, sjefen for rikspolitiet i fylket og sjefen for hjemmestyrkene i fylket.

1. januar 1945 ble Ragnvalds sønn, Rolf Brekke-Rasmussen, medinnehaver, og eide 50% av firmaet frem til hans bror, Thor Oluf Rasmussen, også ble medinnehaver i 1959. I andre halvdel av 40-årene ansatte trykkeriet også sin første kvinnelige "læregutt", en uvanlig ting for tiden. I slutten av 50-årene kjøpte de en av nabotomtene med planer om større og bedre lokaler gjennom riving og nybygg, men det tok hele 11 år før byggeplanene ble godkjent, og tillatelsen kom først i 1969. Det nye bygget ble tegnet av arkitekt Egil Karlstad og reist av murmester og entreprenør Olaf Løberg. Byggesummen var på 1,6 millioner kroner.

Tor Brekke-Rasmussen, sønn av Rolf Brekke-Rasmussen, begynte i firmaet i 1962. Omtrent samtidig installerte Oluf Rasmussen Boktrykkeri som første i Telemark en offsetmaskin, reprokamera og mørkerom. Tor Brekke-Rasmussen ble medinnehaver 1. februar 1973. I 1982 ble Oluf Rasmussen Boktrykkeri omgjort til aksjeselskap, med det nye navnet Oluf Rasmussen AS, og i 1984 ble han daglig leder, og i løpet av det samme året flyttet hans onkel, Thor Rasmussen, til Spania av helsemessige årsaker, og hans farfar, Ragnvald Rasmussen, døde. Firmaet ble drevet videre av Rolf og Tor Brekke-Rasmussen.

I 1990 ble Tor Brekke-Rasmussens sønn, Dag, ansatt i firmaet. I 1991 ble Dag Brekke-Rasmussen med i styret, og overtok som daglig leder 1. september 1997. Tor Brekke-Rasmussen ble da produksjonsansvarlig, og hadde da fungert som styrets formann siden 1994.

Referanser

Eksterne lenker 
 

Norske reklamebyråer
Norske trykkerier
Selskaper etablert i 2005